Severina Sagarzazu Martínez

Severina Sagarzazu Martínez (Hondarribia, Gipuzkoa, 1911ko azaroaren 8a – ibidem, 1994ko maiatzaren 10a) arrain salerosketa arduraduna izan zen. Xeberina Aundiya goitizenez ezaguna bere jaioterrian.

 Bizitza 
Lau neba-arrebatako familia batean jaio zen, Hondarribiko San Pedro kaleko 8 zenbakian eta bertan bizi izan zen hil arte. Severina oso emakume haundia zen, hortik  zetorkion Aundiya goitizena. 

Severina 1940ko abenduaren 11n ezkondu zen Hondarribian José Miguel Arrizabalorekin, Pedro Miguel eta Josefa Arrizabaloren semearekin. José Miguel 1908ko azaroaren 22an jaio zen Urtasun (Nafarroa) eta 1955eko maiatzaren 12an hil zen. Gazterik alargundu zen Severina eta horrexek bideratu zuen bere bizitzan zehar izan zuen lanbidera, hots, Hondarribiko bentan arrainaren salerosketaren ardura hartzera, bere ahizpa Juanitarekin batera. Ahizpa bien artean, arraina erosi eta prestatu egiten zuten kamioian jartzeko, edozein ordutan eta edozein egunetan, euri zein aterri. 

Bilobek amonaren oroitzapen hauxe daukate: Gure amona, beti zapatekin, mantala urdina eta ttonttorrroa buruan, inoiz ez botarik edota xirarik, ezpainak margotuta beti, baita azkazalak ere, beti gorriz, perlak (belarrietan) eta perfumea. 

Severinak asko disfrutatzen omen zuen karnabaletan, lagunekin guztia antolatzen eta desfilerako trajeak prestatzen, batzuetan Kanarietatik ekarritako arropekin. Beti gazte jarri zioten izena bere taldeari, denak hirurogei urtetik gorakoak izan arren. Jaizalea ez ezik, goxozalea ere bazen. Lagun batek Elgorriaga etxetik lortzen zizkion txokolatea eta bonboiak, eta beti mantalako partikeran eramaten zituen beretzat, eta besteei emateko. 

Eskuzabala zen familia guztiari jaten emateko, sukalde osoa janariz beteta, dena partitzeko, seme-alaba, bilobak, lagunak... “Igandeetan beti pastelak eta txanpaia (merkea), jaia ospatzeko, oso alaia eta maittagarria zen”, zioen bilobak. Alaba hil zitzaionean bere gain hartu zuen bere alabaren bost umeen ardura zendu zen arte.  

Bere bizi osoko lanarengatik, goizean goiz, arratsetan, neguan, beti bustita, biriketako gaixotasuna hartu zuen eta laurogeita lau urtekin kolpe bat hartu zuen buruan eta ezin izan zuen aurrera egin. Hutsune handia utzi zuen familian eta herrian. 

 Erreferentziak 

 Kanpo estekak 

Kategoria:Hondarribiarrak
Kategoria:Arrain-saltzaileak